**Jókai Mór : Az arany ember – NEKTÁR Színház**

Az előadás követi a két szálon futó Jókai-regény cselekményét: a Gertler-féle film nyomán közismertté vált klasszikus Vaskapu-jelenetben látjuk először színpadra lépni az események meghatározó figuráit: a címszereplő **Tímár Mihályt**, aki ekkor még csak kapitány ( „ hajóbiztos ” ), ill. a Tímár hajóján a török császár elől Magyarország felé menekülő dúsgazdag török urat és annak leányát, **Tímeát**. A rájuk törő viharban a török előkelőség két iratot ad át Tímárnak, és szóban is végrendelkezik, mielőtt végezne magával: úgy ítéli meg nincs reménye megmenekülnie a szultán bosszuló hatalma elől. Tímár megfogadja, hogy eljuttatja a leányt és a hajón szállított örökségét **Brazovics**ékhoz Komáromba – ám a hajó nem messze a céltól léket kap, és elsüllyed. Brazovics – gazdag komáromi kereskedő – örökség híján csak cselédként fogadja a házába Tímeát, Tímárt pedig meneszti. Tímár, aki beleszerelmesedett Tímeába, megtalálja a búzarakomány közé rejtve Tímea igazi örökségét.  
( Mindenki abban a hitben él, hogy Tímea öröksége a léket kapott hajóban ázó búza ). Tímár, akinek ölébe hull a kincs, úgy dönt, hogy megforgatja a vagyont, és ha Tímea nagykorú lesz, megsokszorozva adja neki át.   
 Telnek az évek, és Brazovics boldogtalan leánya, **Athalie**, ahol csak teheti, gyötri Tímeát – mintegy rajta áll bosszút a neki évek óta langyosan udvarolgató fess katonatiszttel, **Kacsuka Imré**vel fennálló, de mára már megfeneklett jegyességéért. Kacsuka nem lép a házasság dolgában, amíg Brazovics le nem teszi Athalie-ért a százezer forint hozományt. Csakhogy a nemrég még vagyonos kereskedő mára tönkrement – utolsó esélyére, egy telekspekulációs ügyletre tette föl minden vagyonát, de elbukta; ebbe a kudarcba bele is halt. A tengernyi adósság miatt a házat is elárverezik, ki más venne meg mindent, mint a váratlanul felbukkanó Tímár, akit sikeres „ vállalkozóként ” csak „ arany embernek ” emlegetnek a helyiek, és aki a licit után nyomban megkéri a „ török lány ” kezét is. Tímea igent mond, csak egyetlen kikötése van: Athalie maradjon velük.   
 „ De nem lett boldog az a házasság ” – mondja később a pártában maradt Athalie, akit már csak az érdekel, miképp hajthatná akarata alá Tímár és Tímea életét. Tímár közben megtalálja a boldogságát sok száz kilométerre Komáromtól a Senki szigetén – ez a regény és a darab másik szála – ahol még évekkel ezelőtt összeismerkedett a rousseau-i idillben élő  
„ természetes ” gyereklánnyal, **Noémi**vel. Szerelem szövődik közöttük, ám a boldogság Tímár kettős élete miatt nem lehet maradéktalan. Ráadásul váratlanul fölbukkan Komáromban az egyetlen ember, **Krisztyán Tódor**, aki tud Tímár másik életéről, és keményen megzsarolja az arany embert.   
 Tímár megszökik a városból. Krisztyánt hónapokkal később holtan húzzák ki a Dunából, és mivel Tímár ruháit viseli, akként is temetik el – így immár nincs akadálya egy másik házasságnak Tímea és Kacsuka között. ( Ők ketten évek óta titkolt szerelmet táplálnak egymás iránt. ) Csakhogy a nászéjszaka előtt nem sokkal valaki megtámadja a házban Tímeát, és megpróbálja megölni. Soha nem derülne ki, hogy Athalie volt a tettes, ha nem jönne egy nap névtelen levél a bíróságra, amely leleplezi Őt. De hogy az életfogytig tartó börtönre ítélt vénkisasszony szenvedése még nagyobb legyen : Senki nem hiszi el neki, hogy Tímár Mihály nem halt meg. Hiába kürtöli világgá, hogy az őt leleplező levél csak Tímártól származhat, mert olyasmit tár a világ elé, amit csak ők ketten tudtak.   
 A darab végére beteljesedni látszik tehát mindenki sorsa: Tímea és Kacsuka végre egymáséi lehetnek, és Tímár is megtalálta a boldogságot Noémi mellett. Csakhogy az élet hosszabb mint két felvonás – korántsem lehetünk biztosak abban – mint ahogy Jókai sem  
volt – hogy valóban végleges a happy end.